Vi har haft de dejligste dage i Bernadettes lille studio lejlighed. I opslaget kan man læse at lejligheden minder om en lille båd, og det er en meget fin beskrivelse. Lejligheden ligger roligt og centralt, og er en lille tidslomme fra en svunden tid, som får en til at tænke tilbage på tider, hvor vi ikke behøvede så meget plads.
Der er præcist det man skal bruge til to personer, og endda en lille gård med bord og to stole, så man kan sidde og nyde en rolig stund efter dagene i de parisiske gader. Vi købte baguette, oste og rødvin, og havde nydt det om aften i den lille have, hvis vejret havde været varmere (midt marts) men det var lige så fint at sidde tæt i køkkenet og bare snakke om livet, døden og kærligheden.
Lejligheden ligger lige overfor den skønne park ”Jadine des Plantes”, og solen skinnede hver dag, så i dagstimerne var der fin mulighed for at sidde på et tæppe et sted i den store livlige have.
Vi gik både til Louvre (ca. 30 min) og til det skønneste loppemarked: ”Puces de Vanves” i udkanten af Paris (ca 50 min), men begge steder kan også nemt nås med alle former for transportmidler: Elektriske løbehjul og cykler er også en stor del af bybilledet i dag.
Hver aften er der dans på venstre bred af Seinen, og det begynder lige for enden af vejen, hvor Seinen løber. Det så ud til, at alle kunne være med, et sted var det Tango, et andet Latin, et tredje Jive. Det var skønt og stemningsfuldt, men som Bernadette sagde, skulle man være lidt opmærksom på lommetyve ;-) Vi oplevede dog ingen nogen steder, vi bevægede os i mange gader og torve omkring lejligheden, og fik både fantastisk mad og skønne drinks. Betjeningen i Paris havde vi hørt skulle være arrogant og tvær – intet af det oplevede vi. Alle var søde, talte meget gerne engelsk, og smilede endda ofte høfligt, når vi forsøgte med vores enkelte franske gloser.
Vi var blevet rådet til at gå ned på højre bred ved Seinen med et tæppe og en flaske champagne og bare nyde stemningen. Og vi var godt klædt på, for Bernadette havde allerede lagt en virkelig dejlig flaske champagne på køl, da vi ankom, så vi kunne fejre vores fødselsdage på ægte fransk manér. Vejret var med os, vi sad i 20 grader, fuld sol og bare nød Paris være i live. Børn, unge, voksne og rigtig voksne mennesker gik ture eller sad her i solen lige til den forsvandt bag byens tage. Sikke en eftermiddag/aften!
Bernadette lavede ægte fransk morgenmad til os den dag vi skulle rejse hjem; Kaffe og croissanter, helt perfekt. Jeg ville ønske vi kunne tale fransk, så havde vi kunne hører mere om Bernadettes og husets historie.
Vi var i Paris for at fejre begge vores 50-års fødselsdage, men både lejligheden og det skønne afslappede parisiske caféliv, livet i haverne, på torvene og ved Seinen fik os til at føle, at vi var 20 år igen. Helt perfekte omgivelser til to ældre eventyrer som os. Og stor tak til Bernadette for at være så sød en host, og passe godt på os.